ལུས་ཅན་མི་ཡི་ཤེས་རྟོགས་ཀྱི་དབང་ནུས་བཤད་པར།མི་ཡི་ཤེས་རྟོགས་ཀྱི་ནུས་པ་བསྐྱེད་པར་ངེས་པར་དུ་རྣམ་པར་ཤེས་པའི་རྟེན་འཛོམས་པའི་ཐོག་ཕྱི་ཡུལ་གྱི་ཆ་རྐྱེན་ངེས་ཅན་ལ་བརྟེན་དགོས་པ་ཡིན།ཕྱི་ཡུལ་གྱི་ཆ་རྐྱེན་མི་ལྡན་ན་དབང་པོ་འཛོམས་ཀྱང་ཤེས་རབ་སྐྱེས་མི་ཐུབ།ཡུལ་དབང་རྣམ་ཤེས་འཕྲད་པའི་རྒྱུ་རྐྱེན་ལས།ང་རྒྱལ་རྨོངས་སོགས་ཟག་པ་སྐྱེ་བ་ནི།དྲོད་གཤེར་དུས་སུ་འཛོམས་པའི་ལྡུམ་རྭ་རུ།སྔོ་ལྗང་དབྱར་སྐྱེས་རྐང་འཐུང་འདབ་འབྲས་བཞིནཞེས་གསུངས་པ་ལྟར།ཕྱིས་ཡུལ་གྱི་དངོས་པོ་དང་དབང་པོའི་རྣམ་པར་ཤེས་པ་ཕན་ཚུན་འཕྲད་པ་དེ་ནི་སེམས་དང་འབྲེལ་བའི་སེམས་བྱུང་གི་ཤེས་པ་འཕེལ་བའི་རྒྱུ་རྐྱེན་གཙོ་བོ་ཡིན།དེང་རབས་ཀྱི་སེམས་ཁམས་རིག་པ་སྨྲ་བ་ཆོའི་ངོས་འཛིན་དུ།མིའི་ཤེས་རྟོགས་ནིཀླད་པའིདབང་ནུས་ལ་བརྟེན་པ་ཡིན།མིའི་ཀླད་དབང་ལ་ཕྱི་ཡུལ་གྱི་ཆ་འཕྲིན་ཕྱོགས་བསྡུས་དང་།བདམས་བསྲེས།ཉར་ཚགས།ཤེས་རྟོགས་བཅས་ཀྱི་ནུས་པ་ལྡན་པར་འདོད།དེ་དོན་རང་རེའི་ཐུན་མོང་མིན་པའི་བོད་ལུགས་སྨན་དཔྱད་རིག་གཞུང་གི་དགོངས་པ་དང་ཅུང་ཟད་མི་མཐུན་པ་སྟེ།རྣམ་ཤེས་ཡུལ་ལ་སྐྱེ་བ་དང་མཆེད་པར་གྱུར་པའི་དབང་པོ་ལྔ་རུ་བགོས་པ་དེ་རྣམས་ཕྱི་ཡུལ་མཐའ་དག་རྟོགས་བྱེད་ཀྱི་ནུས་པ་གཙོ་བོ་ཞིག་ཡིན་པ་དང་།དབང་པོ་ལྔ་དེར་རང་ཡུལ་འཛིན་པར་བྱེད་པའི་ཤེས་པ་ངེས་ཅན་ལྡན་པ་དེ་ཡིད་མངོན་སྐྱེད་པའི་རྐྱེན་དུ་གྱུར་ཞིང་ཡིད་སེམས་དང་དམ་པོར་འབྲེལ་ནས་ཡོད་པར་གསུངས།དེ་ལ་དེང་རབས་མཚན་ཉིད་རིག་པ་སྨྲ་བ་ཚོས།ཚོར་སྣང་གི་དབང་ནུསཟེར་བ་ཡིན།ཕྱི་རོལ་ཡུལ་གྱི་དངོས་པོ་ཞེས་པ་ནི་རང་བྱུང་ཁམས་ཀྱི་སྣང་ཚུལ་སྣ་ཚོགས་པ་དང་མི་ཡི་སྤྱི་ཚོགས་ཀྱི་འཚོ་བར་ཟེར་ཞིང་།དེ་གཉིས་ནི་ལག་ལེན་གྱི་གཞི་དང་བསྒྱུར་བཀོད་བྱ་ཡུལ་ཡིན་པར་མ་ཟད།མི་ཚོར་ཤེས་རྟོགས་སྐྱེ་བའི་གཞི་རྐྱེན་ཡང་ཡིན།ལོ་ཙཱའི་ལས་ཀྱི་ཆ་ནས་བཤད་ན།ལོ་ཙཱ་བ་རང་ཉིད་ཀྱི་དབང་ཤེས་ཡུལ་ལ་དངོས་སུ་ཉེ་བར་སྤྱོད་པའི་རྟེན་བཅས་ཀྱི་དབང་ནུས་ལ་བརྟེན་ནས་བསྒྱུར་བྱའི་ཡུལ་ནས་བསྟན་པའི་ཆ་འཕྲིན་རྣམས་ལ་ཉམས་ཞིབ་ཤེས་རྟོགས་ལེགས་པར་བྱེད་དགོས་པ་ནི་གལ་དོན་ཞིག་ཡིན།དེ་ཡང་དགེ་རྒན་ཆེ་མོ་ཇན་ཞོད་སན་གྱིསཉམས་ཞིབ་ཤེས་རྟོགས་ལེགས་པར་བྱེད་ཐུབ་ན་ཆ་འཕྲིན་དོན་ལ་སྨིན་ཐུབ་པ་ཡོང་བ་ཡིན།དེ་ལྟར་མིན་ན་བོང་བུའི་རྣ་བར་གསེར་བླུགས་པ་དང་གཉིས་སུ་མེདཅེས་གསུངས་པ་ལྟར།སྒྱུར་བ་པོས་བསྒྱུར་བྱའི་མ་ཡིག་གི་རྗོད་བྱེད་ཚིག་འགྲོས་ལས་བསྟན་པའི་བརྗོད་དོན་དངོས་ཀྱི་ཆ་འཕྲིན་ཤེས་རྟོགས་གཏིང་ཕྱིན་པ་བྱེད་མ་ཐུབ་ན་ཆ་འཕྲིན་བརྗེ་སྒྱུར་གནད་ལ་འཕྲོད་པ་ཡོང་ཐབས་མེད།ཉམས་མྱོང་ཞན་པའི་ལོ་ཙཱ་བ་གཞོན་སྐྱེས་འགས་བསྒྱུར་བའི་མ་ཡིག་གི་ཚིག་དང་ཐ་སྙད་དེའི་སྤྱིར་བཏང་གི་སྒྲ་དོན་ལ་ངོས་འཛིན་དང་དེ་མཚོན་པར་བྱེད་པའི་ཚིག་སྦྱོར་ཚུལ་ལ་དོ་སྣང་བྱེད་པ་ལས།བརྗོད་བྱའི་དངོས་ཤུགས་བརྒྱུད་གསུམ་ལས་བསྟན་པའི་དོན་དངོས་ཀྱི་ཆ་འཕྲིན་ལ་ཧོལ་རྒྱུག་ཤོར་བས་བརྡ་བསྒྱུར་གནས་ལ་མ་འཕྲོད་པའམ་བསྒྱུར་ཡིག་གི་གོ་དོན་རྟོགས་དཀའ་བར་གྱུར།བསྟན་བའི་དོན་དངོས་ཀྱི་ཆ་འཕྲིན་ཤེས་རྟོགས་བྱེད་པ་ལ།རྣམ་པར་ཤེས་པའི་དབང་ནུས་ལ་བརྟེན་ནས་དོན་གྱི་ངོ་བོ་དང་ཁྱད་ཆོས་མཐུན་པར་བསྡུས་པའི་སྤྱི་མཚན་དང་སྤྱི་དོན་བསྡུས་པའི་བསམ་གཞིགས་བྱ་ཐབསསྤྱོད་དགོས་པ་ཡིན།དེ་ལྟར་བྱས་ན་དངོས་པོའི་ངོ་བོ་གཤའ་མ་ངེས་ཤེས་ཐུབ།ལོ་ཙཱ་རིག་པའི་འགན་འབབ་གཙོ་བོ་ཞིག་ནི་ལོ་ཙཱ་བྱ་བའི་འཇུག་ངོགས་སུ་ངེས་པའི་ལོ་ཙཱའི་ནང་རྐྱེན་གྲུབ་ཆོས་དང་རྣམ་པར་དཔྱོད་པའི་ཐབས་ལམལ་ཞིབ་འཇུག་གང་ཟབ་བྱ་དགོས་རྒྱུ་དེ་ཡིན་ཞེས་མཁས་པས་གསུངས།